Stanovisko Európskeho hospodárskeho a sociálneho výboru — Oznámenie Komisie Európskemu parlamentu a Rade Zdaňovanie podnikov v 21. storočí

[COM(2021) 251 final]

(2022/C 275/07)

Spravodajca: Krister ANDERSSON

Žiadosť Európska komisia, 1.7.2021 Právny základ článok 304 Zmluvy o fungovaní Európskej únie Rozhodnutie predsedníctva 8.6.2021 Príslušná sekcia sekcia pre hospodársku a menovú úniu, hospodársku a sociálnu súdržnosť Prijaté v sekcii 8.2.2022 Prijaté v pléne 23.2.2022 Plenárne zasadnutie č. 567 Výsledok hlasovania (za/proti/zdržalo sa) 216/00/07

1. Závery a odporúčania

1.1. EHSV víta dlho očakávanú iniciatívu Komisie týkajúcu sa stratégie v oblasti zdaňovania podnikov v 21. storočí. EHSV dôrazne podporuje a oceňuje skutočnosť, že Komisia svoju prácu zosúladila s medzinárodnými diskusiami a dohodami.

1.2. EHSV zdôrazňuje, že je potrebné uľahčiť cezhraničné investície a znížiť náklady podnikov na dodržiavanie predpisov, a súčasne dosiahnuť, aby bolo hospodárstvo EÚ ekologickejšie a viac digitalizované.

1.3. Akčnom pláne pre spravodlivé a jednoduché zdaňovanie na podporu stratégie obnovy Balík opatrení pre spravodlivé a jednoduché zdaňovanie ( 2 ). EHSV nabáda Komisiu, aby pokračovala vo svojom ( 1 ) a zohľadnila pritom stanovisko EHSV na tému

1.4. EHSV víta skutočnosť, že ministri financií skupiny G20 podporili dohodu, ktorú 8. októbra 2021 podpísalo 136 zo 140 krajín zapojených do rokovaní o inkluzívnom rámci s cieľom dosiahnuť globálne a konsenzuálne súhrnné riešenie rozdelenia daňových práv medzi krajiny. EHSV zároveň upozorňuje na dôsledky vyplývajúce z komplexnosti týchto ambicióznych cieľov a vyzýva na jednotné a globálne zosúladené a koordinované vykonávanie piliera 1 a 2 (balíka).

1.5. EHSV zdôrazňuje, že je potrebné uplatňovať daňový balík nielen v EÚ, ale súčasne aj v hlavných obchodných partnerských krajinách. Ak sa pilier 1 nebude vykonávať v USA alebo v iných krajinách, ktoré sú hlavnými obchodnými partnermi, európske podniky môžu mať konkurenčnú nevýhodu.

1.6. EHSV zdôrazňuje, že je dôležité, aby v Európe platili presne také isté pravidlá týkajúce sa piliera 2 a efektívnej minimálnej dane z príjmov právnických osôb, ako komplexné pravidlá dohodnuté v globálnej dohode. Členské štáty by preto pred prijatím smernice mali v dostatočnom predstihu disponovať konečným dohodnutým textom dohody.

1.7. Výpočtom efektívnej sadzby dane sa má určiť, či je efektívna sadzba dane príslušnej nadnárodnej skupiny podnikov v posudzovanej jurisdikcii nad alebo pod minimálnou sadzbou dane. EHSV zdôrazňuje, že požiadavky na výpočet efektívnych sadzieb dane sa musia riadiť dohodnutým globálnym prístupom, aby nedošlo k zvýšeniu administratívnych nákladov.

1.8. EHSV podporuje iniciatívu Komisie vydať pre členské štáty odporúčanie, aby umožnili kompenzáciu strát prenosom do minulých období.

1.9. EHSV podporuje Komisiu v boji proti zneužívaniu schránkových spoločností na pranie špinavých peňazí, agresívne daňové plánovanie, a to zo strany jednotlivcov a korporácií, a na daňové úniky. EHSV očakáva, že sa bude môcť vyjadriť ku konkrétnemu návrhu zameranému na riešenie zneužívania schránkových spoločností.

1.10. EHSV víta iniciatívu Komisie vytvoriť odpočítateľnú položku pre zníženie zvýhodňovania dlhu (Debt Equity Bias Reduction Allowance – DEBRA). Investície do nových ekologickejších technológií sú spojené s vyšším rizikom pre investorov. V takýchto situáciách je kapitálové financovanie mimoriadne dôležité a je potrebné riešiť prirodzenú predpojatosť voči kapitálovému financovaniu, ktorá je súčasťou daňových systémov.

1.11. EHSV víta iniciatívu Podnikanie v Európe: rámec pre zdaňovanie príjmov (BEFIT) s jednotným súborom pravidiel dane z príjmov právnických osôb a teší sa, že bude môcť podrobne tento návrh preskúmať.

1.12. EHSV nabáda Komisiu, aby sa zaoberala situáciami cezhraničnej práce na diaľku ako neoddeliteľnou súčasťou stratégie zdaňovania podnikov.

1.13. Ďalšia oblasť, ktorou sa treba zaoberať, je rozsah uplatňovania DPH. Výnimky a medzery vytvárajú komplexnosť a vedú k vzniku nerovnakých podmienok, ako aj k strate daňových príjmov. EHSV nabáda Komisiu, aby prehodnotila oblasť pokrytia systému DPH.

2. Návrh Komisie

2.1. Cieľom oznámenia Komisie o zdaňovaní podnikov v 21. storočí je riešiť niekoľko hlavných výziev, ktoré sa vyvinuli v priebehu rokov, spolu s pandémiou COVID-19.

2.2. EÚ potrebuje spoľahlivý, efektívny a spravodlivý daňový rámec, ktorý zohľadní potreby verejného financovania a podporí oživenie a ekologickú a digitálnu transformáciu tým, že vytvorí prostredie priaznivé pre spravodlivý, udržateľný a inkluzívny rast, ako aj pre investície, aby sa vytvorili pracovné príležitosti.

2.3. Očakáva sa, že zdaňovanie prispeje k širším politikám EÚ, ako sú Európska zelená dohoda, digitálna agenda Komisie, Nová priemyselná stratégia pre Európu a únia kapitálových trhov. Zdaňovanie tiež musí uľahčiť digitálnu transformáciu tým, že vytvorí prostredie, v ktorom môžu digitálne podniky prosperovať.

2.4. V oznámení Komisie sa primerane zohľadňujú výsledky projektu BEPS a rieši sa reforma medzinárodného rámca dane z príjmov právnických osôb pod vedením OECD a na základe mandátu skupiny G20. Tento reformný balík pozostáva z dvoch pilierov. Cieľom piliera 1 je prispôsobiť medzinárodné pravidlá zdaňovania novým obchodným modelom, ktoré spoločnostiam umožňujú podnikať bez fyzickej prítomnosti ( 3 )

2.5. V rámci piliera 2 sa zasa zníži daňová súťaž stanovením minimálnej efektívnej sadzby dane z príjmov právnických osôb vo výške 15 % ( 4 )

2.6. Po schválení v rámci mnohostranného dohovoru sa uplatňovanie balíka stane povinným a Komisia navrhne smernicu na jeho vykonávanie v EÚ.

2.7. Komisia predloží aj nový návrh každoročného uverejňovania efektívnej sadzby dane z príjmov právnických osôb veľkých spoločností, ktoré sú rezidentmi v EÚ a spadajú do pôsobnosti piliera 2, pričom použije metodiku dohodnutú na výpočty v rámci piliera 2.

2.8. EÚ chce v rámci svojho programu transparentnosti v ešte väčšej miere riešiť zneužívanie schránkových spoločností – t. j. spoločností s nedostatočnou alebo minimálnou prítomnosťou a nedostatočnou alebo minimálnou skutočnou hospodárskou činnosťou – na daňové účely, a to prostredníctvom novej legislatívnej iniciatívy zameranej na predchádzanie agresívnemu daňovému plánovaniu, daňovým únikom alebo praniu špinavých peňazí, a to zo strany jednotlivcov a korporácií.

2.9. Komisia bude prostredníctvom svojej stratégie riešiť aj otázku zvýhodňovania dlhu pri zdaňovaní právnických osôb tým, že zmenší znevýhodnenie kapitálovo financovaných investícií prostredníctvom systému odpočítateľných položiek (DEBRA) pre financovanie prostredníctvom nového kapitálu.

2.10. Podnikanie v Európe: Rámec pre zdaňovanie príjmov ). Komisia svoj existujúci návrh spoločného konsolidovaného základu dane z príjmov právnických osôb (CCCTB) ( 5 ) stiahne hneď po predložení nového návrhu na posilnenie vnútorného trhu. Pôjde o nový rámec zdaňovania príjmov podnikov v Európe nazvaný BEFIT ().

2.11. Návrh BEFIT bude postavený na pilieri 1 a pilieri 2. Komisia bude pri príprave tohto návrhu úzko spolupracovať s členskými štátmi, pričom zohľadní aj názory Európskeho parlamentu, a uskutoční konzultácie s podnikateľským sektorom a skupinami občianskej spoločnosti.

2.12. Stratégia Komisie zahŕňa odporúčanie členským štátom, aby umožnili kompenzáciu strát prenosom do minulých období, a to s cieľom zlepšiť rovnosť podmienok pre spoločnosti v celej Únii. Toto odporúčanie sa vzťahuje na fiškálne roky 2020 a 2021.

3. Všeobecné pripomienky

3.1. EHSV víta dlho očakávanú iniciatívu Komisie týkajúcu sa stratégie v oblasti zdaňovania podnikov v 21. storočí. EHSV dôrazne podporuje a oceňuje skutočnosť, že Komisia svoju prácu zosúladila s medzinárodnými diskusiami a dohodami.

3.2. EHSV podporuje cieľ, ktorý sleduje Komisia, a to aby daňový program EÚ prispieval k celkovému cieľu umožniť spravodlivý a udržateľný rast podporou širších politík EÚ, ako sú Európska zelená dohoda, digitálna agenda Komisie, priemyselná stratégia pre Európu a únia kapitálových trhov.

3.3. EHSV zdôrazňuje, že je potrebné uľahčiť cezhraničné investície a znížiť náklady podnikov na dodržiavanie predpisov, a súčasne dosiahnuť, aby bolo hospodárstvo EÚ ekologickejšie a viac digitalizované.

3.4. EHSV sa obáva prípadnej daňovej medzery, a to aj napriek tomu, že príjmy z dane z príjmov právnických osôb v pomere k HDP boli v EÚ a v krajinách OECD v poslednom desaťročí v priemere stabilné alebo sa dokonca zvýšili.

3.5. EHSV súhlasí s názorom Komisie, že vlády sa pustili do prijímania nesúrodej mozaiky opatrení proti vyhýbaniu sa daňovým povinnostiam a proti daňovým únikom a že tieto opatrenia ešte viac skomplikovali už aj tak existujúcu komplexnosť. EHSV požaduje spoľahlivý, efektívny a spravodlivý daňový rámec, ktorý by riešil hlavné stimuly vedúce k narúšaniu základu dane a presunu ziskov.

3.6. EHSV vyzýva Európsku komisiu, aby posúdila vplyv série právnych predpisov proti vyhýbaniu sa daňovým povinnostiam, ktoré boli zavedené za posledných šesť rokov.

3.7. Balík opatrení pre spravodlivé a jednoduché zdaňovanie EHSV nabáda Komisiu, aby pokračovala vo svojom Akčnom pláne pre spravodlivé a jednoduché zdaňovanie na podporu stratégie obnovy ( 6 ) a zohľadnila pritom stanovisko EHSV na tému ( 7 ) . EHSV považuje za dôležité zvýšiť produktivitu európskeho hospodárstva aspoň na úroveň konkurenčných hospodárstiev. Zdaňovanie je len jedným z faktorov, ktoré ovplyvňujú produktivitu, ale je to dôležitý faktor ( 8 )

4. Konkrétne pripomienky

4.1. EHSV víta skutočnosť, že ministri financií skupiny G20 podporili dohodu, ktorú 8. októbra 2021 podpísalo 136 zo 140 krajín zapojených do rokovaní o inkluzívnom rámci s cieľom dosiahnuť globálne a konsenzuálne súhrnné riešenie rozdelenia daňových práv medzi krajiny ( 9 ) . EHSV zároveň upozorňuje na komplexnosť vyplývajúcu z týchto ambicióznych cieľov a vyzýva na jednotné a globálne zosúladené a koordinované vykonávanie piliera 1 a 2. V tejto súvislosti sa v návrhoch EÚ musia zohľadniť aj špecifiká požiadaviek právnych predpisov EÚ, ako sú napríklad sloboda usadiť sa a nediskriminácia.

4.2. EHSV konštatuje, že na dosiahnutie podrobnej dohody je potrebné vynaložiť ešte oveľa viac práce. Je mimoriadne dôležité, aby sa dosiahla dohoda o mnohých technických aspektoch. Uplatňovanie pravidiel na úrovni EÚ nesmie viesť k tomu, že podniky so sídlom v EÚ nesmú byť v konkurenčnej nevýhode v porovnaní so svojimi rovnocennými konkurentmi, ktorí majú sídlo v iných významných jurisdikciách ( 10 )

4.3. EHSV zdôrazňuje, že je potrebné uplatňovať daňový balík nielen v EÚ, ale súčasne aj v hlavných obchodných partnerských krajinách. Ak sa pilier 1 nebude vykonávať súčasne aj v USA a u iných hlavných obchodných partnerov, európske podniky môžu mať konkurenčnú nevýhodu. Preto je potrebné koordinovať s obchodnými partnermi zavádzanie do praxe, ale aj uplatňovanie mnohostranného dohovoru.

4.4. EHSV zdôrazňuje význam transpozície a toho, aby sa na smernicu pilieru 2 a efektívnu minimálnu daň z príjmov právnických osôb uplatňovali presne také isté pravidlá, ako sú komplexné pravidlá dohodnuté v globálnej dohode. Členské štáty by preto pred prijatím smernice mali v dostatočnom predstihu disponovať konečným dohodnutým textom dohody ( 11 )

4.5. EHSV podporuje iniciatívu Komisie vydať pre členské štáty odporúčanie, aby umožnili kompenzáciu prenosom do minulých období. Takéto pravidlá sú však dôležité nielen v prípade pandemickej situácie, ale aj za normálnych okolností. Dani z príjmov právnických osôb by mal podliehať čistý zisk spoločnosti v priebehu času.

4.6. EHSV podporuje Komisiu v boji proti zneužívaniu schránkových spoločností na pranie špinavých peňazí, agresívne daňové plánovanie, a to zo strany jednotlivcov a korporácií, a na daňové úniky. EHSV očakáva, že sa bude môcť vyjadriť ku konkrétnemu návrhu zameranému na riešenie zneužívania schránkových spoločností.

4.7. EHSV víta iniciatívu Komisie vytvoriť odpočítateľnú položku pre zníženie zvýhodňovania dlhu. Investície do nových ekologickejších technológií sú spojené s vyšším rizikom pre investorov. V takýchto situáciách je kapitálové financovanie mimoriadne dôležité a je potrebné riešiť prirodzenú predpojatosť voči kapitálovému financovaniu, ktorá je súčasťou daňových systémov ( 12 )

4.8. EHSV konštatuje, že by sa mohlo dosiahnuť, aby sa kapitálové financovanie na úrovni spoločností, ako aj na úrovni akcionárov menej znevýhodňovalo. Je dôležité, aby daňové zaobchádzanie nemotivovalo k presunu finančných prostriedkov z jednej úrovne na druhú.

4.9. Okrem toho treba tiež poznamenať, že ak sa zákonné sadzby dane z príjmov právnických osôb zvýšia, hodnota odpočtu úrokov sa zvýši a pre spoločnosť je ekonomicky vhodnejšie investovať prostredníctvom úverov. Vyššia miera inflácie a/alebo zvýšenie úrokových sadzieb by mali podobný efekt, čím by sa posilnilo súčasné zvýhodňovanie dlhu ( 13 ) . Keďže sa takýto vývoj nedá vylúčiť, má nadchádzajúca iniciatíva Komisie o to väčší význam a je vítanejšia.

4.10. EHSV víta ciele BEFIT a teší sa, že bude môcť podrobne tento návrh preskúmať. Návrh by mal zohľadniť osobitné právne režimy uplatniteľné na určité typy družstevných a vzájomných spoločností, ktoré boli v minulosti prijaté v rôznych členských štátoch. EHSV nabáda Komisiu, aby do rokovaní zapojila zainteresované strany a občiansku spoločnosť s cieľom dosiahnuť pokrok a akceptáciu.

5. Niektoré ďalšie oblasti, ktoré je potrebné riešiť v rámci daňovej politiky v 21. storočí

5.1. EHSV sa domnieva, že pandémia možno pre mnohých zmenila pracovisko tak, že práca na diaľku bude v nadchádzajúcich rokoch častejšia. Daňové dôsledky cezhraničnej telepráce (alebo práce na diaľku) vyvolávajú otázky v daňovej oblasti tak pre podniky, ako aj pre jednotlivcov. V prípade spoločností môže vzniknúť neplánovaná stála prevádzkareň s daňovými dôsledkami. Pre jednotlivca môže vzniknúť daňová povinnosť vo viacerých krajinách, pričom sociálne dávky a ochrana môžu byť nepriaznivo ovplyvnené práve naopak. Rovnako to môže mať vplyv aj na dôchodkové práva.

5.2. EHSV nabáda Komisiu, aby sa zaoberala situáciami cezhraničnej práce ako neoddeliteľnou súčasťou stratégie zdaňovania podnikov.

5.3. Ďalšia oblasť, ktorou sa treba zaoberať, je rozsah uplatňovania DPH. Výnimky a medzery spôsobujú zložitosť a vedú k vzniku nerovnakých podmienok, ako aj k strate daňových príjmov. EHSV nabáda Komisiu, aby prehodnotila oblasť pokrytia systému DPH.

V Bruseli 23. februára 2022 Predsedníčka Európskeho hospodárskeho a sociálneho výboru Christa SCHWENG

(1) COM(2020) 312 final.

(2) Ú. v. EÚ C 155, 30.4.2021, s. 8.

(3) Medzi spoločnosti, ktoré spadajú do rámca pôsobnosti, patria nadnárodné spoločnosti s celosvetovým obratom nad 20 miliárd EUR a ziskovosťou viac ako 10 % (t. j. zisk pred zdanením príjmov) vypočítanou pomocou mechanizmu priemerovania s limitom obratu, ktorý sa má znížiť na 10 miliárd EUR, pod podmienkou úspešného vykonávania, vrátane daňovej istoty, pričom príslušné preskúmanie sa začne sedem rokov od nadobudnutia platnosti dohody a preskúmanie sa ukončí najneskôr do jedného roka. Ťažobný priemysel a regulované finančné služby sú vyňaté. https://www.oecd.org/tax/beps/statement-on-a-two-pillar-solution-to-address-the-tax-challenges-arising-from-the-digitalisation-of-the-economy-october-2021.pdf.

(4) Druhý pilier tvoria: a) dve vzájomne prepojené vnútroštátne pravidlá [spolu tvoria globálne pravidlá proti narúšaniu základu dane (GloBE pravidlá)]: i) pravidlo zahrnutia príjmov (IIR), ktorým sa materskej spoločnosti ukladá dodatočná daň v súvislosti s nízkym zdaneným príjmom zakladajúceho subjektu; a ii) pravidlo o podhodnotenej platbe (UTPR), ktorým sa odmietajú odpočty alebo sa vyžaduje rovnocenná úprava v rozsahu, v akom nízke daňové príjmy základného subjektu nepodliehajú dani podľa IIR; a b) pravidlo založené na zmluve [pravidlo o podliehaní zdaneniu (STTR)], ktoré umožňuje jurisdikciám pôvodu zaviesť obmedzené zdaňovanie zdrojov na platby určitých prepojených strán podliehajúce dani pod minimálnou sadzbou. Platbu na základe pravidla STTR bude možné započítať ako daň podľa pravidiel GloBE. Pravidlá GloBE sa budú uplatňovať na nadnárodné spoločnosti, ktoré dosiahnu prahovú hodnotu 750 miliónov EUR stanovenú v opatrení 13 BEPS (podávanie správ podľa jednotlivých krajín). Jednotlivé krajiny môžu uplatňovať IIR na nadnárodné spoločnosti so sídlom na ich území aj v prípade, že nedosahujú túto prahovú hodnotu. Minimálna sadzba dane používaná na účely IIR a UTPR bude stanovená na 15 %. https://www.oecd.org/tax/beps/statement-on-a-two-pillar-solution-to-address-the-tax-challenges-arising-from-the-digitalisation-of-the-economy-october-2021.pdf.

(5) COM(2016) 685 final a COM(2016) 683 final.

(6) COM(2020) 312 final.

(7) Ú. v. EÚ C 155, 30.4.2021, s. 8.

(8) Z mnohých správ vyplýva, že dane z príjmov právnických osôb majú obzvlášť škodlivý vplyv na rast a produktivitu. K tomuto záveru dospela OECD už mnohokrát, pozri napr. Tax and Economic Growth, OECD Economics Department Working Paper No. 620 alebo Tax Policy Reform and Economic Growth, OECD (2010). Dôležitými faktormi, ktoré podporujú tento záver, sú presun dane z príjmov právnických osôb na pracovníkov, najmä na pracovníkov s nízkou kvalifikáciou, ako aj negatívny vplyv na investície. Aj ďalšie dane, napríklad zdanenie práce, môžu spomaliť rast a rozvoj produktivity.

(9) Daňové pravidlá sa vzťahujú na všetky spoločnosti, ktoré prekračujú prahovú hodnotu, bez ohľadu na odvetvia, v ktorých pôsobia. Nejde len o tzv. digitálne obchodné modely alebo podniky orientované na spotrebiteľov.

(10) Ak by neexistovalo pravidlo UTPR a ak by sa IIR neuplatňovalo na domáce situácie, nastala by situácia, keď by zahraničné skupiny nadnárodných podnikov vrátane amerických skupín uplatňovali minimálnu efektívnu sadzbu dane len v cezhraničných situáciách. Výsledkom by bolo, že by ochránili svoje domáce dcérske spoločnosti pred minimálnou efektívnou sadzbou dane: v tomto kontexte by teda nízko zdaňované domáce dcérske spoločnosti amerických/zahraničných centrál naďalej profitovali z daňových úľav na VaV a platili dane so sadzbou, ktorá je nižšia, než je dohodnuté minimum, zatiaľ čo pre spoločnosť so sídlom v EÚ a jej dcérske spoločnosti by daňové úľavy na VaV kompenzovali/zneutralizovali dodatočnou daňou, ak si znížia efektívnu sadzbu dane pod dohodnuté minimum.

(11) Ak v čase, keď sa členské štáty dohodnú na smernici, ešte nebudú známe všetky ustanovenia dohody, ktorú majú uzavrieť členovia inkluzívneho rámca OECD, bude potrebné začať proces zmeny smernice tak, aby sa dosiahla transpozícia globálnej dohody do dohody EÚ. Niektoré členské štáty môžu namietať proti takejto zmene smernice. Na dosiahnutie riadnej a úplnej transpozície je potrebné, aby bola globálna dohoda plne vypracovaná a známa pred tým, ako sa dosiahne dohoda o smernici.

(12) Pozri stanovisko EHSV na tému Úloha daní z príjmov právnických osôb pri správe a riadení spoločností, Ú. v. EÚ C 152, 6.4.2022, s. 13.

(13) Pozri The Taxation of Income from Capital, Mervyn King a Don Fullerton, The University of Chicago Press a NBER (1984).